ปังย่า - วิกิพีเดีย

# ปังย่า

### จากวิกิพีเดีย สารานุกรมเสรี

ปังย่า
ผู้ผลิตเกม | NtreevSoft
จำหน่ายโดย | ini 3 Digital Co.,Ltd.
วันออกจำหน่าย |
ชนิด | ออนไลน์ กอล์ฟ
ระบบการเล่น | เล่นหลายคน
เครื่องเล่น | วินโดวส์ (คอมพิวเตอร์)
ความต้องการของระบบ | Celeron 500 Mhz/Pentium III 800 Mhz แรม 128/256 MB การ์ดจอ Voodoo3, RivaTNT, i740, Savage3D /Geforce 2 MX Direct X 8.1 หรือสูงกว่า

ปังย่า (ภาษาเกาหลี: 팡야; ภาษาอังกฤษ: PangYa) คือเกมกอล์ฟแฟนตาซีออนไลน์ ออกแบบโดยบริษัทเกาหลีชื่อ NtreevSoft รูปแบบการเล่นจะเป็นเกมกอล์ฟ บนคอมพิวเตอร์ผ่านทางอินเทอร์เน็ต รูปแบบของเกมได้รับอิทธิพลมาจากเกม มินนะโนะกอล์ฟ ของญี่ปุ่นจากเครื่องเพลย์สเตชัน เป็นเกมกอล์ฟประเภท 3 จังหวะซึ่งมีต้นแบบมาจาก Nintendo Golf ในปีพ.ศ. 2527 หรือมาริโอกอล์ฟในเวลาต่อมา[ต้องการแหล่งอ้างอิง] ปัจจุบันปังย่ามีเซิร์ฟเวอร์ในประเทศเกาหลีใต้ ญี่ปุ่น ไทย บราซิล อินโดนีเซีย ไต้หวัน จีน สิงคโปร์ (ให้บริการเอเชียตะวันออกเฉียงใต้ ใช้ชื่อว่า PangYaSEA) และสหรัฐอเมริกา (ใช้ชื่อว่า Albatross18) ระบบของเกมสามารถดาวน์โหลดได้ฟรีจากเว็บไซต์ของทางบริษัท โดยการโหลดเกมและเล่นเกมทั้งหมดจะให้บริการฟรี อย่างไรก็ตามสิ่งของในเกมบางชนิด จำเป็นต้องใช้เงินในหน่วย "คุกกี้" ในการซื้อ ซึ่งแลกมาจากเงินจริง เพื่อเพิ่มความสามารถของตัวละคร (เช่น พลังการตีลูก การควบคุมลูก) ระบบคุกกี้มีในเซิร์ฟเวอร์ปังย่าส่วนใหญ่ (ในปังย่าเอเชียตะวันออกเฉียงใต้ ใช้ระบบ A-Cash ของเอเชียซอฟท์ แต่ก็ไม่มีความแตกต่างกันมากนัก)

ปังย่าได้มีการทำใหม่สำหรับเครื่องเล่นเกม นินเทนโด วี ในชื่อ ซูเปอร์สวิงกอล์ฟ (Super Swing Golf) จัดทำโดย NtreevSoft และ เทคโม ออกวางจำหน่ายในญี่ปุ่นวันที่ 2 ธันวาคม พ.ศ. 2549

## [แก้] การเล่น

ภาพหน้า่จอจากเกมปังย่า

ปังย่ามีระบบการเล่นที่คล้ายเกมกอล์ฟหลายเกม โดยความแรงและความแม่นยำในการตีกำหนดโดยเกจที่อยู่ด้านล่างของจอ โดยใช้การกดสามครั้ง ครั้งแรกเพื่อเริ่มตี ครั้งที่สองเพื่อกำหนดพลัง และครั้งที่สามเพื่อกำหนดความแม่นยำ โดยสามารถใช้ได้ทั้งเมาส์หรือเคาะสเปซบาร์บนคีย์บอร์ด หากผู้เล่นกดความแม่นยำสมบูรณ์แบบ ช็อตนั้นเรียกว่า "ปังย่า" หากพลาด ก็จะตีได้ระยะที่สั้นลง และทิศทางที่ผิดไปทางซ้ายหรือขวา (ฮุคหรือสไลซ์)

ระบบภาพของปังย่านั้น จะมีลักษณะคล้ายการ์ตูนมากกว่าเน้นความเหมือนจริง และมีส่วนประกอบหลายอย่างที่มาจากจินตนาการ เช่น ช็อตที่เป็นไปไม่ได้ในทางฟิสิกส์ สนามกอล์ฟและอุปกรณ์ในโลกแฟนตาซี เป็นต้น

การเล่น แบ่งออกเป็นการเล่นแบบ VS ซึ่งมีผู้เล่น 2-4 คน สามารถเลือกจำนวนหลุมได้ 3 หลุม 6 หลุม 9 หลุม หรือ 18 หลุม และสามารถเล่นได้ทั้งในแบบสโตรกเพลย์และแบบแมตช์เพลย์ โดยแบบแมตช์เพลย์สามารถเลือกเล่นแบบทีมซึ่งมีลักษณะเหมือนโฟร์ซัม (ผู้เล่นสองคนในทีมผลัดกันตีคนละช็อต) ได้ด้วย และการเล่นแบบทัวร์นาเมนต์ ซึ่งเป็นการแข่งขัน 10 20 หรือ 30 คน ใช้เวลา 30-60 นาที

## [แก้] ค่าเงินในเกม

ค่าเงินหลักในเกมปังย่าคือ "ปัง" โดยปกติจะได้มาจากการตีจบหลุมที่พาร์หรือต่ำกว่า การตีช็อตที่ยากหรือการตีลงหลุมจากระยะไกล เงินปังสามารถใช้ในการซื้อของต่างๆในเกม พัฒนาอุปกรณ์และความสามารถของตัวละคร

ในระบบปังย่าส่วนใหญ่จะมีระบบคุกกี้ ซึ่งผู้เล่นสามารถซื้อของในเกมได้ด้วยเงินจริง อุปกรณ์ที่ใช้คุกกี้จะมีความได้เปรียบอุปกรณ์ที่ใช้ปังซื้อเล็กน้อย ในประเทศไทยสามารถซื้อบัตรเติมเงินได้ที่ร้านซี-พลัส หรือ Family Mart

## [แก้] ค่าสถานะ

- พลัง (power) - พลังในการตี (เพิ่มพลังสูงสุดในการไดร์ฟลูก)แต่จะทำให้การควบคุม(control)ลดลง
- การควบคุม (control) - ความสามารถในการควบคุมในการตี (ทำให้เกจวิ่งช้าลงซึ่งเพิ่มความแม่นยำไปในตัวและลดความเร็วในกรณีที่ลูกตกรัฟหรือหลุมทราย)
- ความแม่นยำ (impact, (การกระทบหน้าไม้)) - ความสามารถในการตีลูกได้อย่างแม่นยำ (ทำให้เกจปังย่าใหญ่ขึ้นและลดโอกาสตีติด Bad หรือตีไม่โดน)
- การโค้ง (curve) - ความสามารถในการควบคุมลูกกอล์ฟในการโค้ง (มีผลทำให้ลูกโค้งมากขึ้นและมากขึ้นไปอีกจากการทำ PowerCurve)
- การหมุน (spin) - ความสามารถในการหมุนของลูก (มีผลในการทำ PowerSpin หรือการปั่นลูกให้เคลื่อนไปข้างหน้าหรือหลังเล็กน้อย)

## [แก้] ตัวละครและแคดดี้

ปัจจุบันมีตัวละครแปดตัวในเกมปังย่า (เซิร์ฟเวอร์ส่วนใหญ่จะยังมีไม่เกินเจ็ดตัว) โดยตัวละครแต่ละตัวมีจุดแข็งและจุดอ่อนแตกต่างกัน ความสามารถตัวละครสามารถปรับปรุงได้โดยการใส่ไอเทมต่างๆ ในเว็บไซต์ของเกมจะมีประวัติตัวละคร แต่ไม่เกี่ยวข้องกับการเล่นในเกม โดยตัวละครในปังย่ามีดังนี้ (ตามชื่อที่ปรากฏในปังย่าไทย)

- นูริ
- ฮานะ
- อาเธอร์
- เซซีเลีย
- แม็กซ์
- คู
- อาริน
- แคซ

แคดดี้แต่ละตัวจะมีความสามารถเฉพาะซึ่งจะเพิ่มความสามารถให้ผู้เล่น และบางครั้งก็จะให้คำแนะนำ โดยเมื่อผู้เล่นเล่นกับแคดดี้ แคดดี้จะได้รับค่าประสบการณ์มากขึ้น ซึ่งจะทำให้แคดดี้สามารถแสดงสิ่งต่างๆได้มากขึ้น และให้คำแนะนำมากขึ้น แคดดี้มีทั้งที่ซื้อด้วยเงินปังและคุกกี้ แคดดี้ในปังย่ามีดังนี้ (ตามชื่อที่ปรากฏในปังย่าไทย)

- ปังแบ๊ก/บงดาริ
- พิพพิ้น
- ดอลฟินี่
- คูม่า
- ทิกิ
- ไททั่นบู
- โลโล่
- คาดี้
- มินตี้

## [แก้] แหล่งข้อมูลอื่น

- เว็บไซต์อย่างเป็นทางการของปังย่าไทย
- เว็บไซต์อย่างเป็นทางการของปังย่าเอเชียตะวันออกเฉียงใต้
- เว็บไซต์อย่างเป็นทางการของอัลบาทรอส18 (ปังย่าสหรัฐฯ)
- เว็บไซต์อย่างเป็นทางการปังย่าญี่ปุ่น
- เว็บไซต์อย่างเป็นทางการของปังย่าเกาหลี

ดึงข้อมูลจาก "http://th.wikipedia.org../../../%E0%B8%9B/%E0%B8%B1/%E0%B8%87/%E0%B8%9B%E0%B8%B1%E0%B8%87%E0%B8%A2%E0%B9%88%E0%B8%B2.html".

หมวดหมู่: บทความที่ขาดแหล่งอ้างอิง | เกมออนไลน์ | เกมในระบบปฏิบัติการวินโดวส์ | เกมกอล์ฟ

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- English
- Français
- Bahasa Indonesia
- 日本語
- 한국어
- Português
- 中文